Lige nu holder en nødhjælpsbus fra Aalestrup sammen med flere hundrede andre i kø i paskontrollen ved den polsk-ukrainske grænse. Ombord er omkring 18 kvinder og 18 børn, der er flygtet fra krigen i Ukraine. De skal alle med til Danmark. - Der er kun kvinder og børn med i bussen. Det yngste barn er syv måneder gammelt, fortæller Karl Erik Lørup, der er med i bussen og følger turen for TV MIDTVEST. Det er ægteparret Eigil og Maria Vittrup fra landsbyen Østerbølle ved Aalestrup, der står bag den frivillige nødhjælpstur. Maria Vittrup har selv 12 familiemedlemmer med ombord på bussen, som har plads til 53 flygtninge. - Det var rigtig dejligt at få familien i bussen. Det er helt vildt dejligt, at det er lykkedes. Det er et stort stykke arbejde, der bærer frugt, siger Eigil Vittrup fra bussen. - Situationen er kaotisk Den danske bus ankom til grænseovergangen ved Dorohusk, der ligger op til den nordvestlige del af Ukraine, omkring klokken 2.35 natten mellem tirsdag og onsdag. Med ombord var flere tons nødhjælp - blandt andet bunkevis af doneret mad, tøj, bleer og andet udstyr. - En flok ukrainske fyre fik hurtigt hjulpet med at tømme bussen, siger Karl Erik Lørup. Den frivillige leverandør er glad for at hjælpen nu er nået frem til de rigtige. - Det gik rigtig godt med at få tingene af bussen. De holdt klar med biler, der kunne rumme de ting, vi havde med. Så alt, vi havde med, kommer ud og bliver brugt, siger Eigil Vittrup. Han fortæller, at situationen ved paskontrollen lige nu er ret kaotisk. På grund af køre-hviletids-reglerne skal de, når de er igennem paskontrollen, vente i ni timer før de kan køre de 1500 kilometer tilbage til Aalestrup. Når de ankommer til Nordjylland, så er der styr på overnatningen til de ukrainske flygtninge. Det ellers lukkede Hotel Hvide Kro i Aalestrup åbner nemlig op igen for en stund.
Efter en køretur på 1500 kilometer fra Aalestrup til den ukrainske grænse er en privat nødhjælpsbus nu fyldt med ukrainske kvinder og børn.